PTT เลื่อนการหยุดซ่อมแหล่งก๊าซธรรมชาติยาดานา ยันไม่กระทบการใช้พลังงาน
PTT เผยผู้ผลิตก๊าซธรรมชาติยาดานา ในพม่า ขอเลื่อนการหยุดซ่อมเป็น 25-28 ก.พ.จากเดิม 20-23 ก.พ.59 ยันไม่กระทบการใช้พลังงานของประเทศ
17 ก.พ. 2559

นายนพดล ปิ่นสุภา รองกรรมการผู้จัดการใหญ่หน่วยธุรกิจก๊าซธรรมชาติ บริษัท ปตท. จำกัด (มหาชน) หรือ PTT เปิดเผยว่า ตามที่ผู้ผลิตแหล่งก๊าซธรรมชาติได้แจ้งแผนดำเนินการซ่อมบำรุงแหล่งก๊าซธรรมชาติยาดานาในสหภาพเมียนมาร์ ระหว่างวันที่ 20-23 กุมภาพันธ์ 2559 นั้น ล่าสุดผู้ผลิตได้แจ้งว่าจำเป็นต้องขอเลื่อนการหยุดผลิตและหยุดจ่ายก๊าซฯ ออกไปก่อน โดยเบื้องต้น ปตท. ได้ประสานแจ้งไปยังสำนักงานนโยบายและแผนพลังงาน (สนพ.) คณะกรรมการกำกับกิจการพลังงาน (กกพ.) และ การไฟฟ้าฝ่ายผลิตแห่งประเทศไทย (กฟผ.) เพื่อทราบ โดยการเลื่อนแผนครั้งนี้ ไม่มีผลกระทบต่อความต้องการใช้พลังงานของประเทศ
ทั้งนี้ สาเหตุของการขอเลื่อนแผนการทำงานของผู้ผลิตแหล่งก๊าซฯ ยาดานา เนื่องจากงานเชื่อมท่อสำหรับหลุมผลิตใหม่ “บาดัมยาร์” ยังไม่แล้วเสร็จ ส่งผลให้กำหนดการทำงานล่าช้าจากแผนเดิม โดยเลื่อนออกไปเป็นระหว่างวันที่ 25-28 กุมภาพันธ์ 2559 โดยยังคงระยะเวลาดำเนินการทั้งหมด 4 วันเช่นเดิม ซึ่ง ปตท. ได้ประสานงานอย่างใกล้ชิดกับ กฟผ. เพื่อปรับแผนการสำรองน้ำมันเชื้อเพลิงทั้งน้ำมันเตาและน้ำมันดีเซลสำหรับโรงไฟฟ้า
รวมถึงปรับแผนการสำรองก๊าซธรรมชาติเหลว (LNG) และก๊าซฯ จากฝั่งตะวันออกให้เหมาะสมกับความต้องการใช้พลังงานในช่วงเวลาใหม่ เพื่อให้พร้อมชดเชยปริมาณก๊าซธรรมชาติที่จะหายไปจากระบบประมาณ 1,100 ล้านลูกบาศก์ฟุต/วัน โดยไม่ส่งผลกระทบต่อลูกค้าทุกกลุ่ม ทั้งภาคครัวเรือน ภาคอุตสาหกรรม และภาคขนส่ง